Vanderbijlpark al dae sonder kragTalle inwoners van Vanderbijlpark in Gauteng sit sedert Maandagaand sonder krag nadat ŉ brand by die Munic-substasie uitgebreek het. (Argieffoto) Talle inwoners van Vanderbijlpark in Gauteng sit sedert Maandagaand sonder krag nadat ŉ brand by die Munic-substasie uitgebreek het. Volgens Gerda Senekal, raadslid van die Vryheidsfront Plus, het kabeldiefstal tot ŉ ernstige kortsluiting by dié substasie gelei wat ŉ brand tot gevolg gehad het. Hoewel die munisipaliteit intussen daarin kon slaag om kragtoevoer na sommige dele van die dorp te herstel, is dit nie duidelik wanneer al die inwoners se ligte weer sal brand nie. “Die 30 MVA-transformator wat in die proses beskadig is se vervangingskoste is sowat R10 miljoen. “Dit is onduidelik wanneer kragtoevoer ten volle herstel sal wees omdat transformators nie bloot van die rak af gekoop kan word nie,” sê Senekal. Sy sê die VF Plus is bekommerd dat die munisipaliteit se elektriese afdeling nie beskermingstelsels gereed het om skade te voorkom wanneer ŉ verhoogde stroom elektrisiteit deur ŉ substasie gevoer word nie. “Dit is net nog ŉ voorbeeld van die wanadministrasie in die Emfuleni-munisipaliteit deur nie die nodige voorsorgmaatreëls te tref en noodsaaklike instandhouding te doen om Emfuleni se kragnetwerk te beskerm nie.” Senekal sê voorts dat kabeldiefstal ŉ voortslepende probleem in die dorp is. ’n Leser wat verkies om anoniem te bly het ook aan Maroela Media gesê dat dele van die dorp tans ook nie water het nie. Dit is nie in dié stadium duidelik wat die oorsaak is nie.